
R A P O R T
asupra proiectului de Lege pentru ratificarea Acordului de securitate socială între România şi Republica Orientală a Uruguayului, semnat la Montevideo, la 13 septembrie 2017



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 231/2018 din 23 aprilie 2018, cu dezbaterea pe fond, în procedură obişnuită, a proiectului de Lege pentru ratificarea Acordului de securitate socială între România şi Republica Orientală a Uruguayului, semnat la Montevideo, la 13 septembrie 2017.

La întocmirea prezentului raport, Comisia a avut în vedere avizele favorabile primite de la:
· Consiliul Legislativ (nr.242/26.03.2018)
· Comisia pentru politică externă (nr.4c-13/14/09.05.2018).

Proiectul de Lege are ca obiect de reglementare ratificarea Acordului de securitate socială între România şi Republica Orientală a Uruguayului, semnat la Montevideo, la 13 septembrie 2017. 
În ceea ce priveşte domeniul material de aplicare, pentru România, Acordul se va aplica legislaţiei privind pensia de bătrâneţe, de invaliditate şi de urmaş, acordată în sistemul public de pensii, ajutorul de deces acordat în sistemul public de pensii, alocaţia de stat pentru copil, iar pentru Uruguay, legislaţiei privind pensiile contributive de securitate socială, din regimurile de pensii care acoperă riscurile de bătrâneţe, invaliditate şi urmaş, atât din sistemul de solidaritate între generaţii, cât şi din sistemul de economisire individuală obligatorie, regimul contributiv de prestaţii familiale. 
În ceea ce priveşte domeniul personal de aplicare, Acordul se va aplica persoanelor care sunt sau au fost supuse legislaţiei unuia sau ambelor state, membrilor lor de familie şi persoanelor ale căror drepturi derivă de la acestea.

Proiectul de Lege face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei şi-au înregistrat prezenţa 20 de deputaţi, din totalul de 22 de membri ai comisiei.

La dezbaterile care au avut loc în şedinţa comisiei din 15 mai 2018 a participat, în conformitate cu prevederile art.55 din Regulamentul Camerei Deputaţilor, d-na Monica Mateescu, consilier afaceri europene în cadrul Ministerului Muncii şi Justiţiei Sociale.

Raportul comisiei a fost adoptat cu unanimitate de voturi.

Camera Deputaţilor este prima Cameră sesizată, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată.


PREŞEDINTE,					SECRETAR,
Adrian Solomon					Violeta Răduţ






Întocmit,
Consilier parlamentar Decebal Stănescu

